text: Mister offentlig kontrakt fra nytår
  29 april 2010 kl. 17.05
  Allerede fra nytår skal Region Syddanmark ophæve aftalen med det private Hjerte Center i Varde.
  Det betyder, at privathospitalet mister 199 af 230 hjerteoperationer.
  Det har fået regionsrådsformand Carl Holst (V) og folketingsmedlem Hans Chr. Thoning (V) til at rejse sagen over for sundhedsminister Bertel Haarder (V).
  
  Operationer samles
  Ifølge Stephanie Lose (V), formand for udvalget for gennemførelse af ny sygehusstruktur i Region Syddanmark, er der ingen vej udenom.
  Blåstemplingen til både Hjerte Center Varde og Odense Universitetshospital er nemlig givet under forudsætning af, at de årligt udfører mindst 750 hjerteoperationer, og det antal er man langt fra begge steder.
  - Hvis ikke kravet fra Sundhedsstyrelsen bliver lempet, har vi intet andet valg end at stoppe samarbejdet med Hjerte Center Varde og samle alle operationerne i Odense, for som region er vi forpligtet til at sikre operationerne på vores universitetshospital, siger Stephanie Lose.
  Hjerte Center Varde vil søge at få patienter fra Norge og Sverige.
  Privathospitalet er ved at bygge et nyt sygehus til over 100 millioner kroner.
  